Javaslat A TANÁCS HATÁROZATA az Európai Unió nevében az ENSZ Európai Gazdasági Bizottságának igazgatási bizottságában a hidrogénüzemű és üzemanyagcellás járművekről szóló új előírás-tervezet tekintetében képviselendő álláspontról /* COM/2014/0678 final - 2014/0313 (NLE) */





INDOKOLÁS 1. A JAVASLAT HÁTTERE · A javaslat okai és céljai Az ENSZ Európai Gazdasági Bizottsága (ENSZ-EGB) nemzetközi szinten harmonizált követelményeket dolgoz ki, melyek célja, hogy felszámolják az 1958. évi felülvizsgált megállapodásban[1] részes szerződő felek között a gépjárművekkel és az e gépjárművekben alkalmazott rendszerekkel folytatott kereskedelem műszaki akadályait, valamint hogy biztosítsák, hogy az ilyen járművek és rendszerek nagyfokú biztonságot nyújtsanak, és óvják a környezetet. Az ENSZ-EGB a közelmúltban véglegesített egy előírás-tervezetet a gépjárműveknek és alkatrészeiknek a hidrogénüzemű járművek biztonságot érintő teljesítménye tekintetében történő jóváhagyására vonatkozó egységes rendelkezésekről[2]. Az előírás-tervezet célja, hogy biztosítsa a sűrített hidrogén tárolására szolgáló rendszerek, a járműtüzelőanyag-rendszerek és egyedi alkatrészeik magas szintű biztonságát. A 10157/13 tanácsi határozattal[3] elfogadott, a hidrogéntechnológiák biztonságosságáról szóló 13. globális műszaki előírásban megállapított rendelkezések hatékonyan érvényre jutnak az új ENSZ-EGB-előírástervezetben. E javaslat célja, hogy meghatározza a hidrogéntechnológiák biztonságosságára vonatkozó ENSZ-EGB-előírástervezettel kapcsolatos uniós álláspontot, valamint rendelkezzen arról, hogy az Unió – amelyet a Bizottság képvisel – megszavazza ezt a tervezetet. Uniós szinten a 2007/46/EK európai parlamenti és tanácsi irányelv[4] IV. melléklete I. részének 62. pontja rendelkezik arról, hogy a hidrogéntechnológiák biztonságossága tekintetében a 79/2009/EK európai parlamenti és tanácsi rendeletet[5] kell alkalmazni. A későbbiekben intézkedéseket kell hozni annak érdekében, hogy a hidrogéntechnológiák biztonságosságáról szóló ENSZ-EGB-előírástervezetet az Európai Unióban a jelenlegi uniós rendelettel egyenértékű szabályozásként lehessen alkalmazni a hidrogéntechnológiával felszerelt járművek típusjóváhagyására. · Háttér-információk A 79/2009/EK európai parlamenti és tanácsi rendelet részletes szabályokat határoz meg a hidrogénüzemű járművek és alkatrészeik típusjóváhagyására vonatkozóan. Az Unió a tervek szerint megszavazza a hidrogéntechnológiák biztonságosságára vonatkozó ENSZ-EGB-előírástervezetet annak érdekében, hogy létezzenek olyan nemzetközi szintű közös harmonizált követelmények, amelyek megkönnyítik a nemzetközi kereskedelmet. Ez – e környezetbarát technológia egész világon való alkalmazásának előmozdítása érdekében, csökkentve az európai járműgyártó és beszállító ágazat azon terhét, hogy a vizsgálatokat és a tanúsítást többször is el kelljen végezni a hidrogénüzemű járművekre vonatkozó eltérő nemzeti és regionális jogszabályok szerint – lehetővé teszi az ágazat számára, hogy világszerte, azaz az 1958. évi felülvizsgált megállapodásban részes szerződő felek területén elismert egységes követelményrendszert kövessen. · Meglévő rendelkezések a javaslat által érintett területen Az Európai Parlament és a Tanács 2009. január 14-i 79/2009/EK rendelete a hidrogénüzemű gépjárművek típusjóváhagyásáról és a 2007/46/EK irányelv módosításáról. A Bizottság 2010. április 26-i 406/2010/EU rendelete a hidrogénüzemű gépjárművek típusjóváhagyásáról szóló 79/2009/EK európai parlamenti és tanácsi rendelet végrehajtásáról[6]. · Összhang az Unió egyéb szakpolitikáival és célkitűzéseivel A javaslat összhangban áll a gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról szóló keretirányelv, valamint a hidrogénüzemű gépjárművek típusjóváhagyásáról szóló 79/2009/EK európai parlamenti és tanácsi rendelet célkitűzéseivel. A javaslat ezért megfelel az EU azon célkitűzésének, hogy biztosítsa a gépjárművek magas szintű közúti biztonságát. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI · Konzultáció az érdekelt felekkel A javaslat kidolgozása során az Európai Bizottság konzultált az érdekelt felekkel. Általános konzultációk folytak az ENSZ-EGB-nek a Passzív Biztonság Munkacsoportja (GRSP) keretében működő, a hidrogéntechnológiák biztonságosságával foglalkozó informális munkacsoportjában, továbbá tájékoztatásra, valamint további vitákra került sor a Műszaki Bizottság – Gépjárművek elnevezésű bizottságban a hidrogéntechnológiák biztonságosságáról szóló globális műszaki előírás, majd a globális műszaki előírás alapján az új ENSZ-EGB-előírástervezet kidolgozása során. · Hatásvizsgálat Az Európai Bizottság elvégeztette a hidrogéntechnológiák biztonságosságára vonatkozó rendelkezéseket is tartalmazó 79/2009/EK rendelet hatásvizsgálatát. Az ENSZ-EGB keretében javasolt rendelkezések kiegészítő jellegűek, de azokat is megvizsgálta az Európai Bizottság hidrogénüzemű járművekre vonatkozó tanulmánya: Az európai jogszabályok és az ENSZ-EGB globális műszaki előírás-tervezetének összehasonlítása (SI2.575155 számú egyedi szerződés) a gépjárműipari ágazatban nyújtandó tanácsadói szolgáltatásokra irányuló többszörös keretszerződés alapján (ENTR/2009/030). 3. A JAVASLAT JOGI ELEMEI · A javaslat összefoglalása A javaslat a gépjárműveknek és alkatrészeiknek a hidrogénüzemű járművek biztonságot érintő teljesítménye tekintetében történő jóváhagyására vonatkozó új ENSZ-EGB-előírástervezetről való szavazáskor képviselendő uniós álláspontot határozza meg. · Jogalap E javaslat jogalapja az Európai Unió működéséről szóló szerződés 218. cikkének (9) bekezdésével összefüggésben értelmezett 114. cikke. · A szubszidiaritás elve A gépjárművekben alkalmazott hidrogéntechnológiák biztonságosságára vonatkozó követelmények uniós szinten már harmonizáltak. Az új rendelkezések kiegészítő jellegűek lesznek. A nemzetközi jogi eszközöknek, mint pl. az ENSZ-EGB-előírások tervezeteinek megszavazása – annak érdekében, hogy azok a gépjárművekben alkalmazott rendszerek uniós típus-jóváhagyási rendszerének részévé váljanak –, csak uniós szinten lehetséges. Ez nemcsak a belső piac széttagolódását akadályozza meg, hanem az Unió területén egységes biztonsági szabványokat is biztosít. Méretgazdaságossági előnyökkel is jár: a termékek a teljes európai piac, sőt a nemzetközi piac számára gyárthatók, mivel nem kell őket egyéni igényeknek megfelelően kialakítani az egyes tagállamok nemzeti típusjóváhagyásának megszerzéséhez. A javaslat ezért megfelel a szubszidiaritás elvének. · Az arányosság elve A javaslat megfelel az arányosság elvének, mert a belső piac zavartalan működésének biztosítására irányuló célkitűzések teljesítéséhez szükségesnél nagyobb mértékben nem avatkozik be, ugyanakkor nagyfokú közbiztonságot és védelmet garantál. · A jogi aktus típusának megválasztása Az EUMSZ 218. cikkének (9) bekezdése a nemzetközi megállapodások által létrehozott testületekben képviselendő uniós álláspontok kialakítására tanácsi határozat alkalmazását írja elő. 4. KÖLTSÉGVETÉSI HATÁSOK A javaslat nincs hatással az uniós költségvetésre. 2014/0313 (NLE) Javaslat A TANÁCS HATÁROZATA az Európai Unió nevében az ENSZ Európai Gazdasági Bizottságának igazgatási bizottságában a hidrogénüzemű és üzemanyagcellás járművekről szóló új előírás-tervezet tekintetében képviselendő álláspontról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 114. cikkére, összefüggésben 218. cikke (9) bekezdésével, tekintettel az Európai Bizottság javaslatára, mivel: (1) A 97/836/EK tanácsi határozattal[7] az Unió csatlakozott az ENSZ Európai Gazdasági Bizottságának (ENSZ-EGB) a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásához („1958. évi felülvizsgált megállapodás”). (2) A gépjárműveknek és alkatrészeiknek a hidrogénüzemű járművek biztonságot érintő teljesítménye tekintetében történő jóváhagyására vonatkozó egységes rendelkezésekről szóló új ENSZ-EGB-előírástervezetben[8] foglalt szabványosított követelmények célja, hogy felszámolják a műszaki akadályokat, amelyek az 1958. évi felülvizsgált megállapodásban részes szerződő felek között a gépjárművek és alkatrészeik kereskedelmét akadályozzák, és hogy biztosítsák, hogy ezek a gépjárművek és alkatrészeik nagyfokú biztonságot és védelmet nyújtsanak. (3) Helyénvaló meghatározni az említett ENSZ-EGB-előírástervezet elfogadásával kapcsolatban az 1958. évi felülvizsgált megállapodás értelmében létrehozott igazgatási bizottságban az Unió nevében képviselendő álláspontot, ELFOGADTA EZT A HATÁROZATOT: Egyetlen cikk Az 1958. évi felülvizsgált megállapodás értelmében létrehozott igazgatási bizottságban az Európai Unió nevében képviselendő álláspont az, hogy a Bizottság a gépjárműveknek és alkatrészeiknek a hidrogénüzemű járművek biztonságot érintő teljesítménye tekintetében történő jóváhagyására vonatkozó egységes rendelkezésekről szóló, az ECE/TRANS/WP.29/2014/78 dokumentumban foglalt új ENSZ-EGB-előírástervezet mellett szavaz. Kelt Brüsszelben, -án/-én. a Tanács részéről az elnök [1] A Tanács 1997. november 27-i 97/836/EK határozata az Európai Közösségnek az ENSZ Európai Gazdasági Bizottságának a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásához („1958. évi felülvizsgált megállapodás”) való csatlakozásáról ( HL L 346., 1997.12.17., 78. o.). [2] Az ENSZ-EGB ECE/TRANS/WP.29/2014/78 dokumentuma. [3] A Tanács 2013. június 11-i 10157/13 határozata az ENSZ Európai Gazdasági Bizottságának megfelelő bizottságaiban az ENSZ Európai Gazdasági Bizottsága 13., 13H., 16., 29., 44., 53., 79., 94., 95., 96., 117. és 130. előírásának módosításai, egy, a hidrogénüzemű és üzemanyagcellás járművekre vonatkozó globális műszaki előírás elfogadása, valamint a 2. és 12. globális műszaki előírás műszaki fejlődéshez történő hozzáigazítása tekintetében az Európai Unió nevében képviselendő álláspontról [4] Az Európai Parlament és a Tanács 2007. szeptember 5-i 2007/46/EK irányelve a gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról (keretirányelv) (HL L 263., 2007.10.9., 1. o.). [5] Az Európai Parlament és a Tanács 2009. január 14-i 79/2009/EK rendelete a hidrogénüzemű gépjárművek típusjóváhagyásáról és a 2007/46/EK irányelv módosításáról (HL L 35., 2009.2.4., 32. o.). [6] A Bizottság 2010. április 26-i 406/2010/EU rendelete a hidrogénüzemű gépjárművek típusjóváhagyásáról szóló 79/2009/EK európai parlamenti és tanácsi rendelet végrehajtásáról (HL L 122., 2010.5.18., 1. o.). [7] A Tanács 1997. november 27-i 97/836/EK határozata az Európai Közösségnek az ENSZ Európai Gazdasági Bizottságának a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásához („1958. évi felülvizsgált megállapodás”) való csatlakozásáról ( HL L 346., 1997.12.17., 78. o.). [8] Az ENSZ-EGB ECE/TRANS/WP.29/2014/78 dokumentuma.